Mag verkeersbeampte sleutel verwyder of op motor beslag lê? - Jy en die RegJy en die Reg
Tuis › Artikels › Mag verkeersbeampte sleutel verwyder of op motor beslag lê?
Dit het al dikwels onder my aandag gekom dat persone deur verkeersbeamptes afgetrek word en dat die verkeersbeampte dan die persoon se sleutels uit sy motor wil verwyder. Mag ’n verkeersbeampte dit doen?
Dit val glad nie binne die normale uitvoering van die verkeersbeampte te pligte nie. Die verkeersbeampte is daar om, byvoorbeeld, vir die persoon te sê hy het te vinnig gery, sy of haar bestuurslisensie te toon en dan aan die persoon ʼn boete uit te reik. In die praktyk gebeur dit egter nie altyd so nie en vind daar soms ʼn hewige woordewisseling plaas of probeer die beampte jou sleutels van jou voertuig vat sonder enige geldige rede.
Die vraag wat dan volgende gevra kan word, is: wat is die beampte se doel en waarom wil hy jou sleutels vat? Die antwoord op hierdie vraag is ongelukkig grotendeels korrupsie. Baie motoriste sal in so situasie eerder die beampte ʼn geldjie onder die tafel deur betaal om die ongemaklike situasie te vermy.
In ʼn geval waar dit ʼn totaal onpadwaardige voertuig is, kan die voertuig natuurlik geskut word of op beslag gelê word, maar dan moet daar beslag gelê word op die totale voertuig en nie slegs op die sleutels nie. In ʼn geval waar die bestuurder ʼn totale gevaar is vir ander padgebruikers, kan die beampte ook weier dat die persoon verder ry en om dit te bewerkstellig kan die beampte die sleutel vat.
ʼn Beampte mag ook beslag lê op jou voertuig in die geval van ʼn padblokkade en daar word byvoorbeeld dwelms of onwettige vuurwapens in jou voertuig gevind. Die vredesbeampte voel dan dat die voertuig in die daaropvolgende saak deel van ʼn bewysstuk gaan vorm. Daar kan dan beslag gelê word op jou voertuig. Andersins is ʼn beampte nie normaalweg gemagtig om jou sleutels te vat of om op jou voertuig beslag te lê nie.
In die laaste paar jaar is talle soortgelyke optredes deur verkeersbeamptes aangemeld. In die meeste van hierdie gevalle is daar met regsaksie opgetree teen die departement van openbare vervoer en die individuele verkeersbeamptes. Van die klagtes wat deur motoriste geopper is, sluit in beweerde aanranding, omkopery, menseroof, onregmatige aanhouding en saakbeskadiging. Indien jy die slagoffer van so situasie was, sal dit wys wees om jou prokureur te nader en regshulp in te win.